
אגף למניעת זיהום אוויר ואסבסט
‏25 בדצמבר 2011
‏כ"ט בכסלו תשע"ב

הנחיות המשרד להגנת הסביבה בעניין 
עבודות פירוק ופינוי של מוצרי אסבסט-צמנט במבנים
על פי חוק למניעת מפגעי אסבסט ואבק מזיק, התשע"א -2011 (להלן: "החוק") (פרק ו')
ולתקנות מניעת מפגעי אסבסט ואבק מזיק (פטור מרישיון ומהיתר לעבודת אסבסט ומניעת ניגוד עניינים), התשע"א -2011 (להלן: "תקנות הפטור")

מבוא
על פי החוק, מזמין העבודה חייב לקבל היתר עבודה באסבסט מהמשרד להגנת הסביבה לכל עבודה המתבצעת באסבסט. כמו כן עבודת אסבסט חייב לבצע קבלן אסבסט בעל רישיון מתאים בתוקף על פי ההנחיות המפורטות בחוק.
· הנחיות אלו נועדו לעזור לציבור הרחב בהבנה של החובות, ההגבלות והתנאים הקבועים בחוק, כדי לסייע בידו לבצע את עבודת האסבסט באופן שימנע פיזור סיבי אסבסט וסיכון למבצעי העבודה, לשוהים במבנה ובסמיכות אליו, ולסביבה.
· החוק מגדיר "עבודת אסבסט" - עבודה המתבצעת באסבסט, לרבות תיקון, פירוק, הסרה, הריסה, פינוי, חיתוך, סילוק מפגע, הובלה, הטמנה, כיסוי, חפירה או קידוח בקרקע שהוטמן בה אסבסט, ולמעט צביעה של אסבסט-צמנט;
	 "אסבסט-צמנט" – מוצר המכיל תערובת של אסבסט ומלט במצב קשיח;
· תקנות הפטור קובעות מצבים ותנאים שבהם ניתן פטור מהיתר לעבודה באסבסט ופטור מביצועה באמצעות אדם המחזיק ברישיון. ראה באתר המשרד להגנת הסביבה.
להלן הנחיות המשרד להגנת הסביבה:

1. חובות מזמין עבודה באסבסט

1.1. מינוי קבלן ועובד אחראי
על מזמין העבודה למנות קבלן אסבסט בעל רישיון מתאים בתוקף לביצוע עבודה באסבסט-צמנט מהמשרד להגנת הסביבה. מזמין לא יעסיק אדם לעבודת אסבסט אלא אם כן אדם זה הציג לפניו רישיון תקף ומתאים לביצוע העבודה. רשימת הקבלנים בעלי רישיון לבצע עבודה באסבסט מפורסמת באתר המשרד להגנת הסביבה. 

1.2. מינוי מעבדה לדיגום סיבי אסבסט באוויר
על מזמין העבודה למנות מעבדה דוגמת בעלת רישיון בתוקף מהמשרד להגנת הסביבה. מזמין לא יעסיק אדם בביצוע דגימות אוויר אלא אם כן אותו אדם הציג לפניו רישיון תקף ומתאים לביצוע העבודה. בהיתר העבודה שיינתן ייקבע האם העבודה פטורה מדגימות סביבתיות או יש לבצע דגימות. אם יידרשו דגימות, יפורטו בהיתר מספר הדגימות הנדרש, סוג הדגימות, מיקומן ובאיזה שלב בעבודה יש לבצען. 
רשימת המעבדות בעלות רישיון לבצע דגימה באסבסט מפורסמת באתר המשרד להגנת הסביבה.

1.3. הגשת תוכנית לאישור הממונה במשרד להגנת הסביבה:
· יש להגיש תוכנית מפורטת לביצוע העבודה לאישור הממונה במשרד להגנת הסביבה, באמצעות קבלן אסבסט בעל רישיון מתאים לביצוע העבודה. 
· התוכנית תוגש לפי הטפסים וההנחיות שקבע המשרד להגנת הסביבה ותכלול: תוכנית עבודה, תרשים אתר העבודה ותמונות של האתר, טופס אישור בעל הנכס שבו הוא ממנה את הקבלן, העובד האחראי מטעמו והמעבדה הדוגמת. הגשת התוכנית מתבצעת באמצעות מערכת ממשל זמין.
· יש לקבל היתר לעבודה מהמשרד להגנת הסביבה (בתוך 30 יום מהגשת הבקשה) המכיל הנחיות ותנאים לעבודה ולאמת את הפרטים בו. ההיתר יישלח אל מזמין העבודה ואל קבלן האסבסט.

2. אופן ביצוע העבודה על ידי הקבלן
העבודה תתבצע רק על ידי גורמי המקצוע ששמם מצוין בהיתר העבודה.
2.1. הכנה לביצוע העבודה
· מועד ביצוע העבודה יתואם מראש עם השוהים במבנים הסמוכים לאתר העבודה ברדיוס של 50 מ'. לשוהים במבנים הסמוכים יימסרו הנחיות בדבר הימנעות משהייה בסמיכות לאתר בעת ביצוע העבודה וסגירת פתחי המבנים במהלך ביצוע עבודות האסבסט.
· במבנה שאין בו תקרה המפרידה בין האסבסט ובין חלל המבנה - בטרם ביצוע עבודת האסבסט יפונה המבנה מכל תכולתו. ציוד שאי אפשר להוציא מהמבנה ייעטף בשכבה כפולה של יריעות פוליאתילן. יש לפרוש על הרצפה/הקרקע תחת הגג יריעות פוליאתילן, כדי לקלוט שאריות אסבסט העלולות ליפול בעת הפירוק.
· סביב אתר העבודה, במרחק גדול ככל האפשר מהמבנה ועד לרדיוס של 50 מ', יותקן גידור, על מנת למנוע כניסת אנשים שאינם מורשים לתחומי האתר. על גבי הגידור יוצבו שלטי אזהרה בדבר עבודת האסבסט והסיכון שבחשיפה, וכן פרטי קבלן האסבסט המבצע את העבודה.
· בטרם ביצוע עבודת האסבסט יותזו על האסבסט מים או חומר בעל תכונות מדבקות.
· העובד האחראי ידריך את עובדי קבלן האסבסט איך לבצע את עבודת האסבסט באופן שימנע סיכון לציבור ולסביבה, ויפקח על עבודתם.

2.2. פירוק הלוחות, איסוף הפסולת ופינויה
· פתחי המבנה, ובכלל זה מזגנים וחלונות, יהיו סגורים כל משך העבודה.
· במהלך עבודת האסבסט תימנע כניסת אנשים שאינם מורשים לאתר העבודה, למעט צוות עובדי קבלן האסבסט וגורמים מפקחים.
·  חל איסור חמור לבצע כל פעולה העלולה לגרום ליצירת אבק במהלך העבודה, כמו שבירה בפטיש או השלכת אסבסט-צמנט, וחיתוכו באמצעי מכני או ידני, כגון: מסור, דיסק וכד'. גרימת מפגע אסבסט/זיהום אוויר מסכנת את הבריאות והיא עבירה על החוק!
· פסולת האסבסט תיאסף ותיארז באריזה תעשייתית ייעודית: בעלת דופן כפול, אטומה באופן שימנע שחרור או דליפה, ובעלת כיתוב שחור שבו יצוין כי האריזה מכילה אסבסט. בסיום יום העבודה לא תימצא באתר העבודה פסולת אסבסט שאינה ארוזה.
· בסיום העבודה ייאספו שאריות האסבסט-צמנט מאזור העבודה. ציוד מיגון ששימש בביצוע העבודה (מסכות וביגוד) ויריעות ניילון ששימשו להגנה על חפצים וציוד יוכנסו לאריזת הפסולת; כמו כן יינקטו אמצעים כדי לוודא שאין אסבסט באתר העבודה ובסביבתו בתום העבודה, לרבות ניקוי אתר העבודה מאסבסט ובכלל זה ניקוי חלקי מבנה וחפצים המצויים באתר העבודה במטלית רטובה. המטלית תושלך עם פסולת האסבסט. 
· פסולת האסבסט תפונה לאתר פסולת אסבסט לסילוק פסולת אסבסט-צמנט בעל רישיון מהמשרד להגנת הסביבה להטמנת אסבסט, שפרטיו מופיעים בהיתר, במהלך העבודה או מייד עם סיום הסרת האסבסט. 
· הובלת פסולת האסבסט תיעשה ברכב סגור.
· ביצוע, באמצעות דוגם אסבסט, של דגימות אוויר באתר העבודה ובקרבתו, על-פי הנקבע בתנאי היתר העבודה. זאת כדי לוודא שריכוז סיבי האסבסט באוויר נמוך מהערך המנחה וכי אפשר לאכלס את המבנה מחדש.

3. סיום העבודה והגשת דוח מסכם
מחובתו של בעל הנכס לוודא מול הקבלן כי בסיום העבודה:
· האסבסט ופסולת האסבסט פונו מאתר העבודה והוטמנו לפי ההוראות;
· התקבלו תוצאות דגימת אוויר ממעבדת אנליזה המעידות כי אין חריגה מריכוז סיבי האסבסט המרבי המותר באתר העבודה; 
· הוגש למשרד להגנת הסביבה דיווח על סיום העבודה בתוך שבועיים מסיומה. הדוח יכלול בין היתר: תקציר המפרט את מהלך העבודה לפי שלבים, המועדים והשעות שמפקח נכח באתר, העתקי שטרי המטען להטמנת הפסולת חתומים על ידי אתר הפסולת המאושר, תוצאות המעבדה לדיגום סביבתי של סיבי אסבסט, ותמונות שצולמו במהלך העבודה ועם סיומה, ואישור אכלוס הנכס.
· הקבלן הוציא למזמין העבודה אישור על סיום העבודה. טרם קבלת אישור על סיום העבודה חל איסור שהייה באתר העבודה ואכלוסו, למעט עובדי הקבלן.
		
4. איסור שימוש באסבסט
לא ייצר אדם, לא ייבא ולא יחזיק אסבסט, לא יסחר בו, לא ימסור אותו לאחר ולא יעשה עסקה, עבודה או שימוש אחר באסבסט או בפסולת אסבסט (למעט עבודות אסבסט הנדרשות לצורך סילוק אסבסט והטמנה של פסולת אסבסט).

5. עבודת אסבסט-צמנט מצומצמת 
תקנות הפטור קובעות מצבים ותנאים שבהם ניתן פטור מהיתר לעבודה באסבסט ופטור מביצועה באמצעות אדם המחזיק ברישיון. מידע והנחיות בנושא זה ראו באתר המשרד להגנת הסביבה.

לפרטים נוספים אפשר לפנות אל האגף לאבק מזיק במשרד להגנת הסביבה או לאתר המשרד בכתובת:
https://www.gov.il/he/departments/topics/asbestos/govil-landing-page

